WIN ขายบ.ย่อย “วินโคสท์ เซอร์วิส” ลดภาระ-ความเสี่ยงธุรกิจ
บอร์ด WIN อนุมัติขายบริษัทย่อย “วินโคสท์ เซอร์วิส” หวังลดภาระ-ความเสี่ยงธุรกิจ หลังประสบภาวะขาดทุนในช่วงโควิด-19
บอร์ด WIN อนุมัติขายบริษัทย่อย “วินโคสท์ เซอร์วิส” หวังลดภาระ-ความเสี่ยงธุรกิจ หลังประสบภาวะขาดทุนในช่วงโควิด-19
24 มิ.ย. 2564

บริษัท สวนอุตสาหกรรม วินโคสท์ จำกัด (มหาชน) หรือ WIN เปิดเผยว่า ที่ประชุมคณะกรรมการ ได้มีมติอนุมัติให้บริษัทฯ จำหน่ายหุ้นสามัญของบริษัท วินโคสท์ เซอร์วิส จำกัด (บริษัทย่อย) ซึ่งปัจจุบันมีทุนจดทะเบียน 26,456,000 บาท โดยแบ่งเป็นหุ้นสามัญจำนวน 2,645,600 หุ้น มูลค่าที่ตราไว้หุ้นละ 10 บาท
โดยขายให้แก่ นางสาวฐิติมา พุ่มจันทร์  จำนวน 2,645,600 หุ้น คิดเป็น 99.99% ของทุนจดทะเบียน และจำนวนหุ้นที่จำหน่ายทั้งหมด ในราคา 0.0189 บาทต่อหุ้น คิดเป็นจำนวนเงิน 50,000 บาท โดยผู้ซื้อจะจะรับโอนภาระผูกพันที่เกิดก่อนการซื้อขายหุ้นทั้งหมด ประกอบด้วย เงินกู้ 13,140,000 บาท ดอกเบี้ยค้างจ่าย 428,939.53 บาท และค่าเช่าค้างจ่าย  318,965.27 บาท รวมเป็นเงินทั้งสิ้น 13,887,904.80 บาท
สำหรับการทำรายการดังกล่าว เนื่องจากสถานการณ์การแพร่ระบาดของโรคโควิด 19 ตั้งแต่ปลายปี 62 ถึงปัจจุบัน ส่งผลกระทบต่อธุรกิจรับเหมาก่อสร้างของบริษัทย่อยในหลายโครงการ ทั้งเรื่องการจัดหาแรงงาน เงื่อนไขการจัดซื้อสินค้า ความล่าช้าในการขนส่งวัสดุอุปกรณ์ รวมถึงการจัดหาแหล่งเงินทุนหมุนเวียนของโครงการ ทำให้ผลประกอบการของบริษัทย่อยขาดทุนมากขึ้น ส่งผลกระทบต่องบการเงินรวมของบริษัทอย่างมีนัยสำคัญ
ดังนั้น บริษัทเชื่อว่าการจำหน่ายหุ้นสามัญของบริษัทย่อยออกไปในภาวะเศรษฐกิจเช่นนี้จะก่อให้เกิดประโยชน์ต่อบริษัทฯ และผู้ถือหุ้น โดยเฉพาะการแก้ไขปัญหาผลประกอบการขาดทุนของงบการเงินรวม รวมถึงภาระของโครงการก่อสร้างที่ยังไม่แล้วเสร็จ เป็นการลดความเสี่ยงจากการดำเนินกิจการขาดทุนของบริษัทย่อยในสภาวะการณ์ในปัจจุบัน โดยบริษัทจะนำเงินที่ได้จากการขายหุ้นสามัญของบริษัทย่อย 50,000 บาท ใช้ชำระค่าธรรมเนียมต่าง ๆ ในการทำรายการ และเป็นเงินทุนหมุนเวียนในกิจการ
ทั้งนี้ วินโคสท์ เซอร์วิส ประกอบธุรกิจรับเหมาก่อสร้างทั้งภายใน และภายนอกบริษัทฯ โดยที่ผ่านมารับเหมางานเป็นงานก่อสร้างภายในพื้นที่สวนอุตสาหกรรมวินโคสท์ ทั้งในส่วนของการก่อสร้างอาคารโรงงานและคลังสินค้าเพิ่มเติม การปรับปรุงซ่อมแซมอาคารโรงงานคลังสินค้า และระบบสาธารณูปโภค รวมถึงรับก่อสร้างโรงไฟฟ้าพลังงานแสงอาทิตย์ทั้งพื้นที่บนหลังคาภายในสวนอุตสาหกรรมวินโคสท์ และพื้นที่ภายนอก โดยมีผลงานก่อสร้างทั้งโครงการของหน่วยงานราชการและเอกชน
 